# New-year's Day

Due to some page images being skewed, the text at the end of some lines of the footnotes is missing.
NEW-YEAR'S DAY:
A POEM.
Now Nature's chang'd frae warm and green, To blirty, cauld, and blae, And blythly Scotia's bairns conveen To haud their Hogmanae.
The Muse, wha loes to cure the spleen, Now tunes a heartful lay, Intent to sing what she has seen, And hail the New-Year's Day, When Friendship, Love and Joy their pleasing sounds convey.
GLASGOW:
PRINTED FOR AND SOLD BY
Brash & Reid.
page
ADVERTISEMENT.
The design of the following Verses is to defer to the manner in which the Festival of New-Years Day is generally held throughout Scotland.
The universal joy exhibited at the recurrence of this period, pervades every rank in society, but most especially the lower orders, who have no other general Festival in the year.
page
NEW-YEAR'S DAY:
A POEM.
I.
Ye Muses nine, O come and see Which o' ye a' will cleek wi' me, And lend me wings that I may flee, And mak'a fraise, For a' the poets tell how ye Inspire their lays.
II.
To sing in hamely style, O teach me, And tak nae prigging, I beseech ye, But let my invitation reach ye, Frae midst the thrang, For troth I canna thole to fleetch ye Wi' busked sang.
III.
With your assistance I'se begin To tell how the New Year comes in, With sic a sough and sic a din O' clinkan stoups, And bodies gaun to see their kin, Get monie coups.
IV.
At twall at e'en on Hogmanae, See how impatient with delay, The drowsy First-fit grapes his way, Syne wi' a roar, He lang before the freech o' day Thumps at your door.
V.
Baith hands are fu', gude luck to shaw, HET-PINTS and Bread and Cheese and a' Wi' dauds o' CURRAN-BUNS to gnaw, He thus cries to them, "A gude New Year unto ye a', And monie o' them."
VI.
To the bed-stock, wi' glasses fu', He gangs and gies them a'a pu': Half-sleeping and half-waking now, They glaum about, Till in their hand they get their due, Syne coup it out.
VII.
Now little bairnies rake their een, Wha dream'd o' NEW'R-DAY since yestreen, And cry to ha'e their brats a' clean To haud the play, For tosh and braw they maun be seen On sic a day.
VIII.
Now rickities and trumpets come, And a' the streets wi' playocks bum; Some play the fiddle, some the drum, Wi' a' their birr: On stands are monie a Dutch blawflum, And a's astir.
IX.
But aft as o'er the glaury strawn The tentless little anes are gaun, They tumble down, and whan they're faun Folk rin in cluds, And loud they screech when they look on Their dirty duds.
X.
Now folks a dreadfu' havoc play Amang the Curran-Bans a'day; Saut roasts and meikle mair they ha'e, Their kytes to fill, And thumpin' kebbucks whang'd away Like a pease-kill.
XI.
When friends and neighbours a' about Are met, and drinking clean-cap-out, And shaking hands, O! what a rout O' clatt'ring tongues, And jaws o' whisky gaun about To sap the lungs.
XII.
The working lads a' drest like beaus, Forget their toils, and cares, and woes; Each for his bonnie partner goes, And they fu' sweet, Impatient wait their trysted joes, And blushing meet.
XIII.
With canty social spirit all Now join the Fiddle and the Ball.- The Scots Reel play'd fu' brisk and baul', A' music dings, Nought cheers and elevates the saul Like Highland Springs.
XIV.
O! youngsters, prize the happy hour, With youth and love now in your power, Unwelcome age your joys will sour, When oh, alas! Dim ee'd and frail, ye'll tott'rin' cour Wi' runkled face.
XV.
O genuine Joy! unbought by pence, To thee the poor ha'e maist pretence; Aft'ner thou dwalls in humble spense Than palace bien, Whar rich folk buy, at great expense The dwams o' spleen.
XVI.
The young anes dance and loup like bucks, The auld wives creep wear ingle neuks, And keeking, tell how new dress leuks, And young folks breedin', But rooze auld-fashion'd gowns and cleuks As brawest cleedin'.
XVII.
Auld cocks ha'f tipsy, now incline Around the bowl or stoup to join, And crack o' feats they did langsyne, To mem'ry dear, While youth and love rush on their min', And draw a tear.
XVIII.
E'en totterin' age, lyart and bal', Maun hae his youthfu' story taul', How he gaed souple, strang and baul' Through dib and mire: Life's glimmerin' lamp blinks thro' his saul, A spunk o' fire.
XIX.
Night o'er the land does darkness pu', And troth she has a bonnie view; Some are dead-drunk, some roaring fu' Wi' mighty splutter; And ither some gaun out to spew Faun' i' the gutter.
XX.
Now sober folks their doors are steeking, Ilk wife her drunken husband seeking, Thro' monie a change-house she gaes keeking, Right cauld I trow, While he at some bien fire sits beeking And roaring fu'.
XXI.
Yet hame he winna come ava,
But at ilk cronny's door maun ca'; At his coat-tail his wife will draw, And do her best, And monie a canker'd name she'll ca Her waefu' pest.
XXII.
Now roaring din has done it best, And waens lie skepped i' their nest; Douse folks are a' gane to their rest, But ither some Drink and stand teuchly to the test Till morning come.
XXIII.
Such are the feats of the New Year; Folk waste the cash they wan su' dear, For frae the glass they winna steer, But ay they'll suck it, Till a' their pouches o' their gear Are fairly ruket.
XXIV.
Now Poet-Laureat I ha'e doon, Gie us a flight as heigh's the moon: Pour pension'd saul, ye ay maun tune To busk and flatter, But nae Scots bard, I trust, will croon Sic cringing clatter.
* ↑ Hogmanae is a word derived from a Hebrew (illegible text) and signifies "The Blessed Month," being the month which our Saviour was born.
* ↑ First-fit is the name given to the person who first enters house on New Year's Day morning, and is always (illegible text) with (illegible text) of plenty, expressive of his good wishes
* ↑ A Het-pint is a pint, Scotch measure, of hot Beer (illegible text) up to a very palatable taste, with Spirits, Sugar, and (illegible text) and is commonly brought by the first-foot to the bed-(illegible text) those he visits, of which he invites them to drink (illegible text)ly
Layout 2
This work was published before January 1, 1929, and is in the public domain worldwide because the author died at least 100 years ago.
Public domainPublic domainfalsefalse